Drankbedryf moet ná gesprek met Patel nog dinge opklaar | Netwerk24
Drankbedryf moet ná gesprek met Patel nog dinge opklaar
Deur Nellie Brand-Jonker 15 Mei 2020 19:46
Die drankbedryf het Vrydag “konstruktiewe gesprekke” met die departement van handel, nywerheid en mededinging gehad oor hoe bedrywighede binne die beperkinge van die Covid-19-pandemie hervat kan word.
Wynprodusente soos verteenwoordig deur Vinpro, vervaardigers verteenwoordig deur Salba en die bierbedryf verteenwoordig deur Basa het aan dié gesprek deelgeneem.
Kurt Moore, woordvoerder van Salba, sê voorleggings is aan die departement gedoen oor die moontlikheid van beperkte verkope in drankwinkels en aanlyn verkope binne die voorgeskrewe inperkingsregulasies om veiligheid te verseker.
“Ons oorweeg nie die verkoop van alkohol in restaurante, kroeë en vermaaklikheidsplekke in die afsienbare toekoms nie.”
Volgens hom is ’n gesamentlike taakspan saamgestel om aandag te gee aan aangeleenthede wat verder opgeklaar moet word.
Die gesprekke is as konstruktief beskryf.
Die verklaring is gestuur in reaksie op navrae.
Netwerk24 wou onder meer weet of die bedryf enige nuus het oor drankverkope onder vlak 4 van die inperking en of drank moontlik aanlyn verkoop sal kan word onder dié vlak. Daar is ook gevra wat die moontlikheid is dat die regering ’n ommekeer gaan maak oor die toelaat van drankverkope onder vlak 3.
Die verklaring het nie hierop geantwoord nie.
Meer oor: Basa | Salba | Vinpro | Distell | Drankverkope | Covid-19 | Inperking | Drankverbod | Drankbedryf | Drank | Staat Van Inperking | Bier | Koronavirus | Wyn | Vlak 3 | Wynbedryf | Vlak 4
Droëbek bierbedryf hoop aanlyn verkope kom nog
Wyn: Aanlyn bestellings lok baie nuwe klante
Tot 80 wynkelders kan sluit weens verbod